Frank Aaen (EL), 2000-02-03:
Vi ser meget gerne gæster i vores land.
Det er en god måde at møde andre mennesker på, både når man selv kommer ud, og når man tilfældigvis møder folk, der er kommet for at besøge vores eget land.
Det er en meget fin måde at udvide sin horisont på.
Derfor støtter vi det, og vi støtter, at man kan udvikle turisterhvervet her i landet.
Derfor er vi også med til at støtte forslaget til vedtagelse om at få en turistpolitisk redegørelse.
Når det er sagt, så lad mig sige med det samme: Endnu en gang er det lykkedes for borgerligheden her i salen at tage en god sag og misbruge den, tage den som gidsel for ét formål, nemlig at få sænket skatterne for erhvervslivet.
Det er jo det, debatten har drejet sig om, når vi kigger på højresiden.
Det er det samme, når vi snakker om iværksættere, og når vi snakker om generationsskifte og alle de andre ting: Man har kun ét mål, og det markedsføres under vidt forskellige pæne overskrifter, men man har kun ét mål, og det er at slås for, at erhvervslivet skal betale mindre i skat.
Det er ikke den vej, vi ønsker at gå.
I øvrigt vil jeg også sige med hensyn til udvikling af turismen, at det er en helt gal fokusering, for det er kun at fokusere på én ting, nemlig på prisen.
Dansk turisme kan aldrig nogen sinde blive konkurrencedygtig på pris.
Det er jo alt muligt andet, der skal til, for at folk ønsker at besøge vores land.
Heldigvis er der da også, når vi kigger på, hvad branchen kommer med, selv om den også noget ensidigt fokuserer meget på skatter og afgifter, mange andre forslag til, hvordan man skal udvikle turismen, hvor der fokuseres på indholdet, på oplevelsen, hvorfor det er en god idé at komme og besøge Danmark.
Dér tror jeg, at det grundlæggende og det vigtigste også kan bekræftes, hvis man snakker med turister og spørger, hvorfor de er kommet til Danmark.
Jo, for Danmark er i almindelighed et godt land at være i.
Det er et godt sted at besøge.
Det er landet som helhed, som folk gerne vil besøge.
Altså vi skal sørge for stadig væk at have en høj standard på det område, udvikle landet på det område og i den forbindelse være opmærksomme på, at vi ikke skal have nedslidning af vores natur.
Det er helt oplagt, at en del af de steder, hvor folk gerne vil komme for at besøge os, også er i stor fare for at blive nedslidt, for ikke at sige blive plastret til med alle mulige bebyggelser, som opføres af hensyn til turismen.
Der skal være gode fødevarer.
Vi skal have et ry for at have virkelig gode fødevarer, det vil sige produceret på en ordentlig måde.
Desværre er det jo ikke sådan i dag.
Desværre må vi jo sige i dag, at Danmark nogle steder er ved at få et ry for, at vi behandler dyrene rigtig elendigt og derfor ikke får gode fødevarer.
Vi har ikke i dag et entydigt godt renommé, hvad angår fødevarer.
Jeg tror, at hvis vi vil tiltrække mennesker til Danmark, hører det med, at vi bliver endnu mere i front på økologiens område og i spørgsmål om ordentlig dyrevelfærd.
Det er også et spørgsmål om spændende bymiljøer.
Alle ønsker jo at besøge bå land og by og ikke kun strand, og derfor er det meget vigtigt, at vi er opmærksomme på, at vores byer er ordentlige, hvad angår bymiljø og kulturtilbud.
Vi ønsker ikke den slags kontortilplastring, som vi har set
nede ved havnen i øjeblikket i København
Det er helt andre miljøer, vi har brug for. Der skal være socialt solidarisk velfærd.
Det er også, fordi Danmark er et godt velfærdssamfund, at man kommer og besøger os og synes, her er rart at være.
Desværre går vi i lidt forkert retning på det område med hensyn til tolerance
over for fremmede
Det hører også med, hvis man diskuterer et godt land at være turist i.
Så lige afslutningsvis om beskæftigelsen
Der er nogle gode muligheder for her at få noget beskæftigelse til de grupper også.
Det er en begrundelse for at støtte udvikling af turisterhvervet, men så må vi også kigge på beskæftigelsesforholdene, og dér vil jeg sige, at en god turistudvikling er også, at de ansatte i erhvervet får bedre forhold, end de har i dag, får en bedre uddannelse og først
og fremmest bedre arbejdsforhold
Desværre er lige præcis den branche, vi i dag diskuterer, jo udpræget plaget af dårlige arbejdsforhold og sort arbejde, hvor man altså ikke ansætter menneskene på ordentlige vilkår, og hvor man ikke giver dem en ordentlig løn, men siger, at det faktisk er bedst, hvis de kan få lidt understøttelse og så samtidig få lidt håndører dér; det vil være billigst og bedst for arbejdsgiveren.
Sådan er det jo.
Altså bekæmpelse af sort arbejde og sikring af bedre arbejdsforhold, bedre overenskomstmæssige forhold og bedre uddannelsesforhold for de ansatte hører også med til en god udvikling af turisterhvervet.
Det håber jeg også kommer med i den redegørelse, som vi får efter den her forespørgsel.